b'\n_START_ARTICLE_\nR\xc5\x8dnin\n_START_PARAGRAPH_\nR\xc5\x8dnin (\xe6\xb5\xaa\xe4\xba\xba) -nimi annettiin alkujaan Japanissa Nara- ja Heian-kausina ennen 1000-lukua el\xc3\xa4neille talonpojille, jotka hylk\xc3\xa4siv\xc3\xa4t maansa v\xc3\xa4ltt\xc3\xa4\xc3\xa4kseen ylisuuret verot ja muuttivat alueille, jotka eiv\xc3\xa4t olleet buddhalaisluostareiden tai aateliston omistuksessa._NEWLINE_My\xc3\xb6hemp\xc3\xa4n\xc3\xa4 aikana r\xc5\x8dnin oli samurai, joka ei palvellut tietty\xc3\xa4 is\xc3\xa4nt\xc3\xa4\xc3\xa4, koska t\xc3\xa4m\xc3\xa4 oli joko kuollut tai menett\xc3\xa4nyt maansa. Osa r\xc5\x8dnineista hakeutui takaisin daimioiden (l\xc3\xa4\xc3\xa4ninruhtineiden) alaisuuteen, mutta osa heist\xc3\xa4 kielt\xc3\xa4ytyi tekem\xc3\xa4st\xc3\xa4 t\xc3\xa4t\xc3\xa4 lojaaliudesta entist\xc3\xa4 is\xc3\xa4nt\xc3\xa4\xc3\xa4ns\xc3\xa4 kohtaan. T\xc3\xa4llaiset r\xc5\x8dninit saattoivat hakeutua palkkasotureiksi tai maantierosvoiksi, tai ryhtyiv\xc3\xa4t kauppiaiksi ja k\xc3\xa4sity\xc3\xb6l\xc3\xa4isiksi. R\xc5\x8dninit perustivat my\xc3\xb6s kouluja, joissa opetettiin taistelutaitoja, tai ryhtyiv\xc3\xa4t henkivartijoiksi tai kylien suojelijoiksi samuraietikettins\xc3\xa4 mukaisesti. Yksi kuuluisimmista r\xc5\x8dnineista oli Miyamoto Musashi, joka opetti kenjutsua._NEWLINE_Nykyjapanissa "r\xc5\x8dnin" tarkoittaa v\xc3\xa4livuotta viett\xc3\xa4v\xc3\xa4\xc3\xa4 ylioppilasta; sellaista, joka on hakenut jatko-opiskeluun, muttei ole saanut opiskelupaikkaa ja on siksi "is\xc3\xa4nn\xc3\xa4t\xc3\xb6n".'